Årsagen til politiaktionen ved Nørreport og Østerport er ifølge Ritzaus oplysninger, at en borger henvendte sig til politiet, fordi borgeren på Nørreport Station havde set tre sortklædte mænd, hvor ansigterne var delvist tildækkede.

Politiet har nu undersøgt de to stationer og har ikke fundet noget mistænkeligt. De har også haft fat i de tre sortklædte personer. En er taget med, fordi han ikke kunne legitimere sig, men i øvrigt mistænker politiet dem ikke for noget kriminelt.

Nørreport Station er igen åben for togtrafik, oplyser DSB. Københavns Politi oplyste tidligere, at de undersøgte "et mistænkeligt forhold" ved Nørreport Station, som derfor blev lukket. Det betød, at hverken S-tog eller metro stopper ved stationen.

Rejsende måtte evakueres

Anmeldelsen kom cirka klokken 20, oplyste vagtchefen, der ikke kunne sige mere på nuværende tidspunkt.

Senere rykkede politiet videre fra Nørreport Station til Østerport Station, som kortvarigt var lukket,

Politiet evakuerede passagererne fra perronerne på Nørreport. Selve stationsområdet var dog ikke afspærret.

Han fortalte, at politiets Aktionsstyrke, også kaldet AKS, var til stede, og politiet rådede folk ved stationen til at tage bussen, oplyste Ritzaus journalist på stedet.

Tidligere fredag aften har der floreret sms'er, der advarede imod et planlagt terrorangreb mod lige præcis Nørreport Station i København fredag aften.

Læs også : Politi: Trusler om bombe på Nørreport er bare rygter

Der er ingen oplysninger om, at der skulle være en sammenhæng mellem sms'erne og politiets arbejde ved stationen.